Source: http://dignitas.si/sl/vol-2013/57-58
Timestamp: 2018-02-18 01:12:09+00:00
Document Index: 1523199

Matched Legal Cases: ['sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče\n', 'sodišče ', 'sodišče ', 'Sodišče ']

DIGNITAS | 57-58
Vol. 2013, No. 57-58
Skromna izbira Evropske Slovenije
Človekovo »dostojanstvo« v ustavnosodni presoji Ustavnega sodišča RS
Ustavno sodišče Republike Slovenije se je s problemom človekovega dostojanstva (human dignity, Menschenwürde) soočilo v zanimivi in občutljivi zadevi št. U-I-109/10. Presoditi je moralo ustavnost 2. člena Odloka Mestne občine Ljubljana o določitvi in spremembi imen in potekov cest in ulic na območju Mestne občine Ljubljana. Zgodovinske in pravno-etične korenine spoštovanja človekovega dostojanstva velja najprej iskati v naravnem pravu, saj spoštovanje človeka kot človeka, torej spoštovanje njegovega človeškega dostojanstva, izhaja iz samega bistva človeka. Ker je človek, mu po naravi stvari gre spoštovanje njegovega dostojanstva. Po daljši izčrpni obravnavi je Ustavno sodišče Republike Slovenije odločilo, da je 2. člen odloka Mestnega sveta Mestne občine Ljubljana v nasprotju s 1. členom Ustave Republike Slovenije in ga odpravilo. Ustavno sodišče je odločitev v tej zadevi sprejelo soglasno, kar ji daje poseben pomen. Odločitev je v javnosti razumljivo povzročila izjemen odziv. Nekateri so jo označili za zgodovinsko, ker je spoštovanje človekovega dostojanstva umestila prav v 1. člen Ustave Republike Slovenije in ga torej utemeljila kot del bistva demokratičnosti.
človekovo dostojanstvo, načelo demokratičnosti, totalitarni sistem, varstvo človekovih pravic
Izkušnje ESČP pri odpravi sodnih zaostankov
Prispevek obravnava preobremenjenost sodišč in sodne zaostanke z vidika prakse Evropskega sodišča za človekove pravice (ESČP). Avtorica prikaže razvoj prakse ESČP v zvezi z dolžinami postopkov od splošnih kriterijev, ki jih ESČP uporablja pri odločanju in ki so se razvili v preteklosti, preko prelomne odločitve v zadevi Kudla proti Poljski, v kateri je sodišče prvič ločeno obravnavalo procesno jamstvo sojenja v razumnem roku iz 6. člena ter zahtevo po učinkovitem pravnem sredstvu iz 13. člena Evropske konvencije o varstvu človekovih pravic in temeljnih svoboščin (EKČP), do t. i. pilotskih oziroma pilotskim sodbam podobnih sodb in njihovih učinkov na primeru Slovenije. Ob tem ugotavlja, da se delež obsodb pred ESČP zaradi dolžin postopkov manjša, kar je po njenem mnenju tudi posledica odziva ESČP na strukturne probleme v obliki t. i. pilotskih sodb.
sodni zaostanki, Evropsko sodišče za človekove pravice, pravica do sojenja v razumnem roku, učinkovito pravno sredstvo, sodna praksa
Svoboda umetniškega izražanja v sodni praksi Evropskega sodišča za človekove pravice
Gregor Mežek
Evropsko pravo ne pozna enotnega pojmovanja umetnosti, ampak umetnost pojmuje kot vrsto izražanja, ki se ukvarja z estetskimi in ustvarjalnimi vzgibi. Izdelek in dejavnost, ki sta ustvarjena ali predstavljena z umetniškim namenom, bosta deležna zaščite svobode umetniškega ustvarjanja. Svoboda umetniškega ustvarjanja je posebna oblika svobode izražanja in temelji na izmenjavi sporočil in idej vseh vrst, zato je v demokratični družbi njena zaščita bistvenega pomena. V Evropi je varstvo človekovih pravic pod okriljem Sveta Evrope. Pravno podlago predstavljajo Evropska konvencija o varstvu človekovih pravic in temeljnih svoboščin in njeni dodatni protokoli. Zaradi različnih kulturnih, zgodovinskih in filozofskih razlik med državami članicami Sveta Evrope je Evropsko sodišče za človekove pravice dolžno upoštevati njihovo samostojnost, suverenost in pristojnost. Z uporabo polja proste presoje lovi ravnovesje med nacionalnim pravom človekovih pravic in enotnim pravom, ki ga predpisuje Konvencija. Znotraj polja proste presoje lahko države podpisnice Konvencije same izberejo ustrezne ukrepe, vendar polje proste presoje ne dovoljuje nenadzorovane diskrecije pri odločanju.
umetnost, svoboda umetniškega ustvarjanja, Svet Evrope, Evropska konvencija o varovanju človekovih pravic in temeljnih svoboščin, Evropsko sodišče za človekove pravice, polje proste presoj
Pravica do zasebnosti in mobilna telefonija
Pravica do zasebnosti spada med temeljne človekove pravice in svoboščine. Zaščitena in zagotovljena je tako z Ustavo Republike Slovenije kot tudi z mednarodnim pravom. Z razvojem mobilne telefonije postajata njena pravna ureditev in zaščita vse bolj pomembni. Glede na to, da sta razvoj in napredek na tem področju izredno hitra, se namreč pojavljajo vedno novi načini in možnosti, ki omogočajo poseg v to pravico.
Število uporabnikov mobilnih telefonov, oziroma v današnjem času število pametnih mobilnih telefonov, iz dneva v dan strmo narašča. Ti telefoni so po zmogljivosti in uporabnosti že skoraj primerljivi z računalniki. Omogočajo nešteto funkcij, ki so večkrat povezane z našo zasebnostjo in s tem tudi s pravico do zasebnosti.
Tehnologijo s pridom uporablja tudi pravo, saj mu je ob njeni vsesplošni rabi reševanje določenih nevšečnosti, kriminalnih dejanj itd. tako včasih precej olajšano. Vendar mora pri tem tudi pravo paziti, da v preveliki meri ne posega v pravico do zasebnosti uporabnikov.
pravica do zasebnosti, mobilna telefonija, zasebnost, nadzor.
Delovanje centrov za socialno delo pri zaščiti otrok
Senijad Čatić
Pričujoči prispevek ugotavlja, da centri za socialno delo, policija, zdravstvo in šolstvo ne delujejo povezano pri zaščititi pravic otrok. Ukrepajo posamezno, kar pa je žal premalo, ko gre za zaščito otroka. Žrtve, ki so spregovorile o svojem otroštvu in mi pomagale prikazati stanje, ter moji obiski centrov za socialno delo so pokazali, da se veliko žrtev po enkratnem obisku centra za socialno delo poskuša znajti kar po svoje in se namesto na CSD – organ, ki bi jim moral pomagati – raje obrnejo na nevladne organizacije, ki jim pomoč nudijo takoj. Centri za socialno delo z določenimi primeri odlašajo predolgo – in tako zlorabljanje traja. In ko se stvari začnejo premikati, ko se sproži postopek in ko primer pride na sodišče, spet naletimo na težavo – predolgo trajanje postopkov, zaradi katerih otroci izgubljajo leta svojega otroštva.
nasilje, družina, otrok, pravice, center za socialno delo, multidisciplinarno sodelovanje
Prepoved sovražnega govora v sodni praksi Evropskega sodišča za človekove pravice
Globalno upravljanje in poslovanje
Damjan Črnčec
Zadnje desetletje ali dve smo v vseh sredstvih obveščanja vsakodnevno izpostavljeni besedam, kot so globalno, globalizacija, globaliziran svet ipd. Pet ali šest let se nenehno uporablja tudi besedna zveza gospodarska (globalna) kriza, kriza kot rezultat oziroma posledica globalnega upravljanja, ki verjetno ni bilo najbolj ustrezno. In tudi zato imamo krizo. Seveda stvari niso tako preproste, slabo upravljanje je enako kriza, vzročno-posledične povezave nedvomno obstajajo. Za razumevanje teh vzročno-posledičnih povezav je nujno pojasniti in opredeliti, kaj sploh je globalizacija, kaj globalno upravljanje in kako globalnemu upravljanju dodati še poslovanje. Globalno upravljanje in poslovanje se namreč začne pri nas samih, našem delovanju in ravnanju, v našem mikro okolju. Dobro delovanje na mikro ravni je popotnica za uspešno vključevanje v procese na makro in globalni ravni. Tako kot to velja za slehernega izmed nas, velja tudi za državo. Dobro delovanje, upravljanje na mikro ravni, intraupravljanje, je pogoj za uspešno zunanje, ekstraupravljanje na makro, globalni ravni. Zmožnost lastnega intra- in ekstraupravljanja je odvisna od lastne zmožnosti sprejemanja odločitev. Ta možnost se zaradi nenavadnih ravnanj upravljalcev države zmanjšuje s povečevanjem njene zadolženosti in njeno zunanjo nekredibilnostjo.
Evropska unija, globalizacija, (mednarodno) poslovanje, Slovenija, upravljanje, vladanje
Vloga političnih strank v ustavni demokraciji
Bojan Simeonov
Namen članka je ugotoviti vlogo političnih strank v ustavni demokraciji ter možnost njihovega izboljšanja in večje učinkovitosti. Avtor izhaja iz ugotovitev, da je ustavna demokracija oblika ali celo nadgradnja demokracije in je predvsem korektiv demokracije na področju varovanja ustavnih pravic, ki so mu podvržene predvsem občutljive družbene skupine ter bolj izpostavljene ustavne pravice. Tudi vsako obdobje gospodarske krize je dober izgovor za kršenje človekovih pravic v imenu doseganja »višjih«, predvsem ekonomskih ciljev.
Politične stranke so osnovno orodje ustvarjalnega političnega delovanja posameznika v demokratičnem sistemu, so medij, ki prinaša demokratični proces do posameznika in obratno. Skratka, v demokratičnem procesu je vloga političnih strank esencialna. Vendar je lahko to strankarsko delovanje že v osnovnem demokratičnem procesu pozitivno ali negativno v smislu objektivno dobrih učinkov. Strankarsko združevanje in delovanje lahko zajema le cilje doseganja lastnih, parcialnih interesov ter tako postane samo sebi namen in se sprevrže v strankokracijo. V ustavni demokraciji sta pomen in vloga političnih strank pri uresničevanju z ustavo zagotovljenih pravic še toliko večja. In odgovornost tudi.
Demokracija, ustavna demokracija, politične stranke, ustava, ustavne pravice, temeljne pravice, večinsko prebivalstvo, politika, ustavno sodišče
Doktrina prepovedi referenduma v slovenski ustavnosodni praksi
Pričujoči prispevek predstavlja nadaljevanje ugotovitev, spoznanj in izsledkov, zajetih v magistrskem delu. Z njimi smo prišli do ideje za teoretični okvir prispevka, ki predstavlja ustavnopravno polje in se orientira (definira) v abstraktnosti, filozofski nedorečenosti in ohlapnosti, kar smo v 3. poglavju tudi teoretsko utemeljili. Ustavnopravno polje smo prikazali grafično v trikotniku z obdajajočim krogom, v njem pa kot središčno točko določili referendum, ki se v vzročno-posledičnem (dvosmernem) oziroma (so)odvisnem oblastnem razmerju povezuje na stičnih točkah z akterji tripartitnega oblastnega razmerja. Predstavljene oblastne oziroma ustavno (so)odvisne interakcije med akterji ponazarjajo spreminjajočo in prepletajočo se filozofsko komponento v širšem in ožjem smislu. S pomočjo konkretizacije smo poskušali preko razmejevanja (definiranja) določiti najrazličnejša ustavnopravna (so)odvisna razmerja v supremacijski tripartitnosti akterjev. To so: ustavni suveren, Državni zbor RS in Ustavno sodišče RS. Pri tem smo upoštevali mesto in vlogo posameznega akterja. Subjektivno smo največ teoretično, pravno in filozofsko argumentirane pozornosti namenili ljudstvu, ki smo ga s pravno skovanko poimenovali »ustavni suveren«. Z razmejevanjem filozofske komponente v ožjem smislu smo opozorili na problem t. i. uzurpacije (neposredne) demokracije. V njej se specifično konkretizira ustavnopravni odnos oziroma (tro)boj, ki pokaže na politično in pravno odgovornega krivca za čedalje pogostejšo uporabo, poplavo ali celo zlorabo sicer demokratičnega referendumskega instituta. Sicer pa smo v celotno predstavljeno zasnovo tega prispevka vključili trenutni kontekst političnega, pravnega in družbenega dogajanja v Republiki Sloveniji ter se v 2. poglavju zaskrbljeno vprašali o morebitnem utopičnem stanju pravne države, ki bi lahko povzročilo preporod ustavnega suverena s protestnimi shodi in zborovanji v demokratičnem duhu.
ustavnopravno polje, filozofska komponenta, ustavni suveren, Državni zbor RS, Ustavno sodišče RS, ustavna demokracija, temeljne človekove pravice in svoboščine, prepoved referenduma, pravna država
Živalsko vprašanje: med trpljenjem in statusom nečloveških živali
Članek predstavi nekaj izbranih razmislekov o možnostih klasičnih metodoloških in normativnih modelov moralnih teorij za vključitev in utemeljitev temeljnih premislekov o živalski etiki. Pri tem so v prvem delu v ospredju utilitaristični pristopi, ki so sicer uveljavljeni ter prevladujoči na področju živalske etike. V drugem delu sledi obrat k nekaterim preostalim, alternativnim pristopom. Pri tem se v misli o živalskem vprašanju vseskozi prepleta dvoje pristopov, pri čemer je prvi univerzalistični, ki skuša pristope poenotiti na eni sami ravni, drugi pa poskuša različna izhodišča glede živalskega vprašanja misliti izmenjujoče na različnih ravneh.
nečloveške živali, živalsko vprašanje, trpljenje, interesi, pravice, status, družba.
Negotova prihodnost slovenske izjemnosti
Politično-ekonomska literatura skoraj soglasno šteje Slovenijo za socialdemokratsko izjemo v Srednji in Vzhodni Evropi, in to zaradi kombinacije konsenzualnih demokratičnih institucij, nizke strankarske polarizacije, močnih socialnih partnerjev in razvitega socialnega dialoga. Vendar pa se ta situacija od padca Liberalne demokracije Slovenije (LDS) leta 2004 dalje hitro spreminja. Polarizacija se je povečala, legitimnost sindikatov zmanjšala, socialni dialog pa je močno ošibel, zlasti v obdobju po finančni krizi 2007–2009. Pokojninska reforma iz leta 2010 je značilen primer, kako Slovenija danes bolj spominja na svoje prepirljive vzhodne sosedne države kot na idealizirano neokorporativistično izjemo.
gradualizem; neokorporativizem; postsocialistična tranzicija; Slovenija; pokojninska reforma
Naložbe v stanovanjske nepremičnine iz perspektive Zakona o socialno varstvenih prejemkih
David Bogataj, Boštjan Aver
Slovenska populacija se pospešeno stara. Z rastjo pričakovane življenjske dobe postaja delež socialnih transferjev v javnem proračunu nevzdržen. Da bi lahko družba še naprej vzdrževala vitalno skupnost starostnikov, ponosnih na svojo dolgoživost, je potrebno razviti ekonomske in družbene institucije za izboljšanje nastalega stanja v družbi, ki je posledica njenega staranja. V Evropski uniji so države članice odgovorne za planiranje, financiranje in administracijo sistemov socialne varnosti za starajoče se prebivalstvo. Evropska unija podpira države članice pri pripravi reform in priporoča paralelno zasledovanje treh dolgoročnih ciljev (a) dostopnost do kvalitetne zdravstvene oskrbe in socialnih storitev (b) izboljšanje kvalitete dolgotrajne oskrbe (c) zagotovitev vzdržnosti financiranja teh storitev.V tem kontekstu je financiranje starajoče se populacije ključno vprašanje.
Slovenska vlada se je zaradi naraščajočih stroškov zagotavljanja socialne varnosti odločila, da samo starostnikom, ki niso lastniki nepremičnin in nimajo zadostnih sredstev za financiranje osnovnih življenjskih stroškov, pripada nepovratna socialna pomoč.Ta zakon določa, da so socialno varstveni prejemki oblika posojila lastnikom nepremičnin, pri čemer ima država pravico, da se ob izdaji odločbe vpiše v zemljiško knjigo kot hipotekarni upnik in vanjo zabeleži prepoved odtujitve nepremičnine. V tem članku bomo predstavili nepravičnost zakona do lastnikov nepremičnin, saj socialno varstveni prejemki niso aktuarsko pošteno odmerjeni, ker ne upoštevajo vrednosti nepremičnine in starosti prejemnika. Zakon o socialno varstvenih prejemkih zmanjšuje mobilnost prejemnikov in izpostavlja premoženje prejemnikov tveganju padca vrednosti zaradi prisilne prodaje na nelikvidnem slovenskem trgu nepremičnin ob smrti upravičenca. V članku bomo pokazali, kako uvedba obratne hipoteke kot finančnega instrumenta lahko v slovenskem pravnem sistemu izboljša socialno varnost starajočega se prebivalstva.
staranje, stanovanjske nepremičnine, socialna varnost, sistemi za črpanje vrednosti nepremičnin, obratna hipoteka.
Predstavitev knjig in recenzij
Tadej Pirc (ur.), Podobe solidarnosti, Gornja Radgona: A priori (zbirka Khoros), 2012, 172 str.
Rok Čeferin, Meje svobode tiska GV založba, Ljubljana, 2013
Jernje Letnar Černič
Allan Rosas (ur.), Sodišče EU – 60 let kasneje (The Court of Justice and the Construction of Europe: Analyses and Perspectives on Sixty Years of Case-law), Asser Press, Springer 2013